প্রিয়ভাষিণী আবার হাসপাতালে Daily Shokalerkhobor
প্রিয়ভাষিণী আবার হাসপাতালে
Published : 2017-12-27 18:19:00
অনলাইন ডেস্ক : শারীরিক অবস্থার অবনতি হওয়ায় মুক্তিযোদ্ধা ও ভাস্কর ফেরদৌসী প্রিয়ভাষিণীকে আবার হাসপাতালে ভর্তি করা হয়েছে। বুধবার (২৭ ডিসেম্বর) দুপুরে বঙ্গবন্ধু শেখ মুজিব মেডিক্যাল বিশ্ববিদ্যালয় হাসপাতালের জরুরি বিভাগে নেয়া হয় বলে একাধিক গণমাধ্যমকে জানান ফেরদৌসী প্রিয়ভাষিণীর ছেলে কারু তিতাস।
তিনি আরও জানান, মঙ্গলবার (২৬ ডিসেম্বর) থেকে তার মায়ের শরীরের অবনতি দেখা যাচ্ছিল। যে পায়ে অপারেশন হয়েছে তা ফুলে গেছে এবং শ্বাস-প্রশ্বাসে সমস্যা দেখা দিয়েছে। তাই হাসপাতালের জরুরি বিভাগে নিয়ে আসা হয়েছে।
প্রসঙ্গত, ২১ ডিসেম্বর তিনি ক্রিটিক্যাল কেয়ার ইউনিটে (সিসিইউ) চিকিৎসাধীন শেষে বাসায় ফিরে যান। এর আগে ১১ ডিসেম্বর তার পায়ে অস্ত্রোপচার করা হয়। তিনি বঙ্গবন্ধু শেখ মুজিব হাসপাতালের ডা. নকুল দত্তের তত্ত্বাবধানে রয়েছেন। ডায়াবেটিস, ব্লাড প্রেশার, হৃদরোগসহ কয়েকটি রোগে আক্রান্ত তিনি।
গত ৮ নভেম্বর তাকে ল্যাবএইড হাসপাতালে ভর্তি করা হয়। সেখানে তার শারীরিক অবস্থার অবনতি হলে তাকে বঙ্গবন্ধু শেখ মুজিব মেডিকেল বিশ্ববিদ্যালয় হাসপাতালে স্থানান্তর করা হয়।
ফেরদৌসী প্রিয়ভাষিণীর জন্ম ১৯৪৭ সালের ১৯ ফেব্রুয়ারি খুলনায়। ১৯৭১ সালে তিনি পাকিস্তানি হানাদার বাহিনীর হাতে নির্মমভাবে নির্যাতিত হন। স্বাধীনতা যুদ্ধে তার অবদানের জন্য ২০১৬ সালে বাংলাদেশ সরকার তাকে মুক্তিযোদ্ধা খেতাব দেয়। ২০১০ সালে তিনি বাংলাদেশের সর্বোচ্চ বেসামরিক সম্মাননা স্বাধীনতা পদক পান। ২০১৪ সালে একুশের বইমেলায় তার আত্মজীবনীগ্রন্থ ‘নিন্দিত নন্দন’ প্রকাশিত হয়।